**Den nye Caddy**

**Verdenspremiere på fjerde generation af en bestseller**

**Den populære Caddy er i løbet af 11 år blevet solgt i over 1,5 millioner eksemplarer. Nu står den nye og fjerde generation af Caddy klar med stilsikkert design, raffinerede motorer og innovative sikkerhedssystemer.**

Caddy har gennem årene været en bil med mange kvaliteter, der har været højt værdsat af alle typer fra håndværkeren over budchaufføren til familierne. Køreglæde, rummelighed, funktionalitet og pålidelighed har gjort Caddy til den foretrukne blandt de lette varevogne. Den nye og fjerde generation af Caddy er perfektioneret i alle aspekter fra design over motorer til interiør og sikkerhed, så Caddy endnu en gang vil sætte standarden for små varebiler og MPV’er.

Den nye Caddy bærer Volkswagens design-DNA, der imponerer med sine skarpe kanter og klart definerede overflader og et stilrent udtryk. Det nye frontdesign og den markante bagende giver den nye Caddy et karakteristisk udseende, der skiller sig endnu mere ud takket være for- og baglygternes nye look. Caddy har bevaret sin høje funktionalitet, alligevel fremstår Caddy mere karakterstærk, eksklusiv og dynamisk. Den nye karakteristiske designstil er ført videre i interiøret, der ligesom det ydre er kendetegnet ved skarpe kanter og klart definerede overflader. Dekorative ventilationsdyser og et nyt infotainmentsystem giver instrumentbordet et moderne udtryk. I forbindelse med Composition Colour, Composition Media og Discover Media radio-navigationssystemerne kan Caddy nu også udstyres med bakkamera. Som ekstraudstyr kan Caddy fås med Park Assist, der automatiserer parallelparkering eller situationer, hvor der parkeres vinkelret på kørselsretningen – praktisk for kurerservices og lignende.

Den nye Caddy sætter ny standard ved at kunne fås med en række nye assistent- og sikkerhedssystemer, der beskytter og hjælper føreren i forskellige kørselssituationer. Det gælder eksempelvis områdeovervågningssystemet Front Assist, der har City Emergency Brake integreret. Hvis føreren overser en bil, en fodgænger eller en anden forhindring forude, aktiveres bremserne automatisk ved hastigheder på op til 30 km/t.

Cirka 22% af alle ulykker med kvæstelser til følge skyldes kollisioner med mere end én hindring. For at minimere risikoen ved dette scenarie, er det prisbelønnede multikollisionsbremse-system standard på den nye Caddy. Systemet låser bremserne automatisk efter en kollision, hvis føreren ikke længere selv er i stand til det, således at risikoen for følgekollisioner bliver minimeret.

Caddy kan også fås med Light Assist, der varierer og optimerer forlygternes lys, alt efter den givne kørselssituation, eller træthedsregistrering, der registrerer symptomer på træthed og anbefaler chaufføren at tage en pause. Caddy tilbydes også med adaptiv fartpilot, der er aktiv ved hastigheder fra 0 til 160 km/t (med manuel gearkasse: 30-160 km/t) og som via radarsensorer hele tiden tilpasser hastigheder til det forankørende køretøj. I versioner med DSG-gear kan den adaptive fartpilot bremse bilen helt ned til, fx hvis der er kødannelse.

Den nye Caddy er udrustet med state-of-the-art motorer, der leverer suveræn motorkraft og lavt forbrug og alle lever op til EU6-emissionskravene. Der er fire 2-liters TDI-dieselmotorer, der yder fra 75 til 150 hk, hvor den mest brændstoføkomoniske version er Caddy BlueMotion, der kører over 25 km/l ved blandet kørsel og som er udviklet med transportopgaver i byerne for øje.

Caddy fås også med tre TSI-benzinmotorer henholdsvis 1,2 TSI med 84 hk, 1,4 TSI med 125 hk og en nyudviklet 1,0 TSI med 102 hk.

Den nye Caddy forventes markedsført i Danmark i løbet af efteråret 2015.